《初来穿林误蹑狭径旁几堕崖去及还见之作此自》
宋代·王履

覆舟无伯夷，祸及向谁咎。
重经蹉跌处，翕忽神不守。
除却夏侯公，谁复闭目走。
垂堂岂无识，其奈摇中久。
安能如芸夫，蚩蚩老南亩。
为眼不计脚，聊随简齐后。
探幽非离群，契妙似独有。
渊乎真奇逢，可谓不吾负。
神交自兹往，盟作忘年友。
何必强求仙，直要骑毛狗。
所困良匪薄，所惊亦复厚。
持以问东坡，河豚此同否？

作者简介：（1080—1127）宋开封人，字坦翁。以父荫补三班奉职。哲宗元符间，因上书言朝政阙失，编管新州，徽宗崇宁中入元祐党籍。后复官。钦宗靖康元年，以和议副使出使金，不为所屈，归除相州观察使。又扈从钦宗至金营，遂同被执。后因痛骂金人被杀。